Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) artikli 17 lõike 6 kohase taotluse avaldamine

(2021/C 120/05)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) 2019/787 (1) artiklile 27.

TEHNILISE TOIMIKU PEAMISED SPETSIFIKAADID

„DEMERARA RUM“

Toimiku nr: PGI-GY-02423 – 28.6.2018

1. Registreeritav geograafiline tähis

„DEMERARA RUM“

2. Piiritusjoogi kategooria

Rumm (määruse (EÜ) nr 110/2008 II lisa 1. kategooria)

3. Piiritusjoogi kirjeldus

Selgelt eristatavate suhkruroo organoleptiliste omadustega piiritusjook, mida toodetakse eranditult melassi- või suhkruroopõhise substraadi kääritamisel ja destilleerimisel.

Keemilised nõuded

Alkoholisisaldus on vähemalt 40 % mahuprotsenti.

Aromaatsete ühendite (sealhulgas atsetaldehüüd, etüülatsetaat, kõrgemad alkoholid) kogusumma, väljendatuna grammides ühe hektoliitri veevaba etüülalkoholi kohta:

KERGELT TÄIDLANE DEMERARA RUMM KESKMISELT TÄIDLANE DEMERARA RUMM VÄGA TÄIDLANE DEMERARA RUMM Alla 30,0 g/hl (ja estreid alla 10,0 g/hl) Üle 30,0 g/hl, kuid alla 300,0 g/hl (ja estreid üle 10,0 g/hl, kuid alla 50,0 g/hl) Üle 300,0 g/hl (ja estreid üle 50,0 g/hl)

Üldine happesus, väljendatuna äädikhappe grammides ühe hektoliitri veevaba etüülalkoholi kohta:

KERGELT TÄIDLANE DEMERARA RUMM KESKMISELT VÕI VÄGA TÄIDLANE DEMERARA RUMM Alla 20,0 g/hl Üle 20,0 g/hl ja alla 200,0 g/hl

Organoleptilised nõuded

Välimus: läbipaistev, vedela konsistentsiga, tihedus ja viskoossus muutuvad laagerdumisel.

Värvus: muutub laagerdumise käigus, laagerdumata rummi puhul värvitust kuni kergelt laagerdunud rummi puhul heleda õlgkollaseni ning kauem laagerdunud rummi puhul merevaigukollasest kuldkollaseni ja vase/pronksi/mahagoni sügavamate varjunditeni.

Lõhn: tuleneb peamiselt suhkruroopõhise tooraine kääritamisest ja on tootele „Demerara Rum“ iseloomulike suhkruroo magususe varjunditega. Seda täiendavad õrnad puuvilja- ja lillenoodid, mis muutuvad destilleerimisprotsessis rikkalikumaks, ning magusad aromaatsed pähklised, vürtsikad, puidu-, ürdi-, mulla- või muud kolmanda taseme aroomid, mis kujunevad laagerdumisprotsessi käigus, kuivõrd destillaat sisaldab palju sihtühendeid ja laagerdub.

Maitse: teatavate destilleerimisviisidega püütakse saavutada iseloomulik maitseprofiil, mis hõlmab kergelt/keskmiselt/väga täidlasi, erinevates konfiguratsioonides puidust/vasest/terasest kateldes ja kolonndestillaatorites toodetud rumme. Demerara rummid on iseloomulikult ümarad, mahedad ja rummised ning varieeruvad kergelt magusast kuivani, neil on aroomiprofiili täiendavad maitsenoodid. Maitselisandid võivad moodustada vaid kuni 2,5 % lõpptoote mahust ning rumm peab olema vaba värvainelisandist (välja arvatud juhul, kui värv on tekkinud puitanumas küpsemise ajal või on pärit suhkrukaramellist).

Eriomadused (võrreldes sama kategooria muude piiritusjookidega)

Toote „Demerara Rum“ aromaatsete maitsete keerukas palett ja väga täidlane iseloom eristavad seda teistest rummidest. Maitsete keerukus tuleneb traditsioonilistest tootmisprotsessidest ning teatavate mineraalide sisaldusest Guyanas Demerara piirkonna vetes.

4. Asjaomane geograafiline piirkond

Toode „Demerara Rum“ on kääritatud ja destilleeritud Demerara piirkonna (Guyana) madalatel rannikutasandikel, mida piirab läänest Boeraserie jõgi ja idast Abary Creek. Demerara piirkond asub Lõuna-Ameerika põhjarannikul ning piirneb Atlandi ookeaniga, koordinaatidel 6° 48' N 58° 10' W kohe ekvaatori kohal.

5. Piiritusjoogi valmistamise meetod

Suhkruroopõhine substraat hangitakse sellest geograafilisest piirkonnast ning kasutatakse Demerara rummide tootmiseks mitmeetapilises protsessis, nagu edaspidi osutatud.

Pärmi paljundamine: pärmitüve Saccharomyces cerevisiae paljundatakse melassil või Demerara arteesiakaevudest pärit põhjaveega lahjendatud suhkruroopõhisel substraadil, kasutades optimaalse pH saavutamiseks sobivat toitaine- ja happekogust. Kui paljundatud on piisav mass pärmseeni, viiakse kultuur üle kääritamispaaki ning see täidetakse värske lahjendatud substraadiga, millele kääritamisvirde saamiseks lisatakse toitaine- ja pH taseme korrigeerimise lisand.

Kääritamine: kääritamispaagis muudab pärm kääritamisvirdes olevad suhkrud alkoholiks. Jahutamiseks pannakse virre ringlema läbi soojusvaheti. Sellega säilitatakse homogeenne segu temperatuuril ligikaudu 32 °C, mis on optimaalne, et pärm kääritaks alkoholiks võimalikult palju suhkruid, tavaliselt 6–8 mahuprotsenti.

Destilleerimine: käärimise lõppemisel pumbatakse kääritatud virre (etanoolisisaldusega 6–8 mahuprotsenti) destilleerimise toitepaaki, kust see suunatakse destillatsioonikatlatesse. Kergelt ja keskmiselt täidlaste Demerara rummide destilleerimine toimub kahe/kolme/nelja/viie kolonniga destillaatoris ning väga täidlaste rummide destilleerimine ühe/kahe katlaga seadmes. Oluline on see, et need on valmistatud Amazonasest pärinevast lehtpuu (Coto cortex) puidust või vasest ja/või terasest; need peegeldavad tohutut valikut ainulaadseid destilleerimisviise, -vorme ja -seadmekomplekte, mida Demerara rummide tootmiseks kasutatakse. Iga destillaat on oma erilise maitseprofiili poolest äratuntav ning seejuures tähistatud ainulaadse märgiga, mis oleneb selle tootmiseks kasutatud destilleerimisseadmest ja -viisist.

Laagerdamine: värsked Demerara rummide destillaadid lahjendatakse Demerara arteesiakaevudest ammutatud deioniseeritud veega 70–80 %ni ja seejärel valatakse Ameerika valgest tammest vaatidesse või vajaduse korral muudesse vaatidesse, erinevateks laagerdumisperioodideks troopilistes kliimatingimustes asuvates ladudes (tavaliselt 24–32 °C ja 70 % õhuniiskust). Need laod asuvad merepinna tasemel Atlandi ookeaniga piiratud Demerara piirkonna rannikul ja neid ei suleta hermeetiliselt, et lasta kirdepassaatidel neid ventileerida ning et tasakaalustada rummide vaadis laagerdumise kõrget temperatuuri ja suurt niiskust.

Segu valmistamine: Demerara segurummi valmistamiseks segatakse vastavalt vajadusele kokku soovitud marki ja sobiva vanusega destillaadid. Segamine rummidega, mis on toodetud väljaspool geograafilist piirkonda, ei ole lubatud. Iga segu jaoks valitakse margid hoolikalt, et need täiendaksid üksteist ja annaksid kompleksse struktuuriga, kuid peenemaitselise toote, mis pakub tarbijale turul konkreetset valikut. Demerara rumm ei ole maitsestatud ning on toote lõpliku maitse ümardamiseks vaid magustatud kuni 20 grammi liitri kohta.

Segusid lahjendatakse Demerara arteesia kaevudest ammutatud deioniseeritud veega kuni nõutava alkoholisisalduseni ning jäetakse segude marineerumiseks, viimistlemiseks ja kvaliteedikontrolliks metallmahutitesse või puidust vaatidesse, et tagada iga partii tasakaal ja järjepidevus.

Villimine: rummid „Cask Aged Demerara Rum“, „Special Reserve Demerara Rum“ ja „Grand Special Reserve Demerara Rum“ tuleb villida geograafilises piirkonnas, sest lahjendamiseks ja segamiseks kasutatavad veed aitavad luua neile omase mineraalainete koostise, mis on lahutamatult seotud Demerara arteesiavee erilise kvaliteediga.

Nõue, et rummid „Cask Aged Demerara Rum“, „Special Reserve Demerara Rum“ ja „Grand Special Reserve Demerara Rum“ peavad olema kääritatud, destilleeritud ja laagerdatud Demeraras ning lisaks ka seal segatud ja villitud, on kehtestatud eesmärgiga kaitsta toote maine- ja ajalooliselt kujunenud väärtust, selle kvaliteeti ja eriti kõrget taset, mis saab tuleneda üksnes kohalikest teadmistest ja tootmisprotsessi meetoditest.

Teine probleem on võltsimise vältimine. Demeraras laagerdunud rummide ja mujal kui Demeraras laagerdunud rummide erinevus on asjaolu, mis võib ahvatleda mujal asuvaid villijaid korvama troopikas laagerdumise omaduste puudumist pettuslike abinõudega. See on seda olulisem, et märkimisväärne kogus toodetud laagerdamata Demerara rummist eksporditakse, mis toob kaasa riski, et laagerdunud rummina villitakse, müüakse ja turustatakse sellist laagerdunud rummi, mis ei vasta Demerara rummi laagerdumisprofiilile. Seega võivad järeletehtud tooted, mille puhul kasutatakse ära tõelise laagerdunud Demerara rummide suurt väärtust, kahjustada head mainet, mida tarbijad omistavad õigetele Demerara laagerdunud rummidele.

Selleks et tagada toote „Demerara Rum“ kvaliteet, tuleb nende kategooriate rumme segada ja villida geograafilises piirkonnas, et kindlustada ja kaitsta nende toodete erilisi omadusi.

Hügieen: villitud rummid peavad olema vabad püsivast settest või mis tahes liiki hõljumist.

Vee kvaliteet: selle geograafilise piirkonna vee kvaliteet eristab seda muudest territooriumidest näiteks suhteliselt vähese kareduse (kaltsiumisisalduse) poolest võrreldes muude Kariibi mere saartega, kus vesi on tavaliselt kare, ning mõõduka raua- ja naatriumisisalduse poolest. Põhjuseks on geograafilisele piirkonnale iseloomulik eriomane aluskiht, seda seoses nii mullatüübi kui ka kujunemislooga äsjastest ning varasematest merelistest ja mere- ja jõesetetest, ning kõrge põhjaveetaseme ja soolase vee lähedusega, tänu millele on põhjaveekihtides rohkesti mineraaliderikast vett.

6. Seos geograafilise piirkonna või päritoluga

Geograafiline seos: Demerara rummi eripära on seotud mitme teguri kombinatsiooniga, mis tulenevad suhkruroo kasvatus- ja laagerdumispiirkonna põllumajanduslikest ja ökoloogilistest tingimustest ning kogu tootmisprotsessi algupärasest iseloomust, mis seob ühte looduse, traditsioonid, valmistamiskunsti ja teaduse.

Järgmised tegurid seovad toote „Demerara Rum“ kvaliteedi, omadused, maine ja tootmiskultuuri geograafilise piirkonnaga.

Keskkonnatingimused: kohalik mullakeskkond on moodustunud piki Demerara madalaid rannikutasandikke tekkinud äsjastest ja varasematest mere- ning mere- ja jõesetetest pärit savimuldadest (põhiliselt hüdromorfsed savimullad ja osaliselt kiudstruktuuriga organogeensed mullad (USA mullaklassifikatsiooni kohaselt vastavalt hydraquents ja medihemists). Nende savimuldade suur mineraali- ja orgaanilise aine sisaldus väljendub kohaliku suhkruroo suures saagis, tänu millele on kääritatav substraat suure suhkrusisaldusega.

Lisaks soodustab niiske muld eri mikroobiliikide kasvu ning need hoiavad toitaineid mullas. Tänu suhkruroosaagi käsitöönduslikule/poolmehaanilisele kogumisele puutuvad suhkruroovarred palju kokku mullaga, millest osa teeb kaasa teekonna tehasesse ning jõuab melassi kõrvalsaadusesse, mida Demerara rummi tootmiseks peamiselt kääritatakse. Nii sisaldab kääritatav substraat rikkalikult nii setteid kui ka mikroobiliike, mis avaldavad käärimisprotsessile ainulaadset mõju tänu arvukatele kõrvalreaktsioonidele; need annavad kõrvalsaadusi, mis rikastavad kääritatud virret laiuti ja sügavuti.

Suhkrurookasvatuse piirkondade õhustikus on looduslikult palju mikrofloorat, nagu pärismaised „metsikud“ pärmseened ja seened, mis puutuvad kokku suhkruroovartega ning seega jõuavad melassi või suhkruroopõhisesse substraati. Need looduslikud pärmseened ja seened esinevad tänu suhkrurookasvanduse lähedusele ka destilleerimisrajatise ümbruses ning võivad lisaks osaleda ka käärimisprotsessis, sest mahutid ei ole keskkonnast hermeetiliselt isoleeritud. Looduslik kääritamine, mis toimub tänu nendele pärismaistele liikidele, võimendab kasvatatud pärmikultuuri Saccharomyces cerevisiae mõjul toimuvat kontrollitud kääritamist, mille tulemusel on kääritatud virre tänu nende pärismaiste mikrofloora liikide kõrvalreaktsioonidele veelgi rikkalikum.

Kõigi nende keskkonnategurite toimel saadakse kääritatud virre, mis on hea alkoholikvaliteediga ning milles esineb tublisti aromaatseid ühendeid, tänu millele on destilleerijal võimalik saavutada destilleerimisprotsessis maitsete oskusliku isoleerimise abil erilisi maitseprofiile. Selle tulemusel on Demerara rummid tuntud oma maitserikka iseloomu ja maheduse ning aroomis eristatava suhkruroo magususe poolest.

Kliimatingimused: Demerara troopiline/ekvatoriaalne kliima on märkimisväärne oma aasta ringi püsiva kõrge temperatuuri (24–32 °C) ja niiskuse (keskmiselt 70 %) poolest ning ainsaks erinevuseks on kaks vahelduvat päikeselist ja vihmast hooaega (keskmine aastane sademete hulk 2 500 mm). See mõjutab suhkruroo kasvu- ja saagikoristushooaegu (kui see satub kokku vihmaste ja päikeseliste hooaegadega), sest vihmahooaja sajumuster (100–300 mm päevas, intensiivsusega koguni kuni 23 mm tunnis, aprillist juulini ja detsembrist veebruarini) välistab saagikogumise. Selleks et rummitootmine saaks toimuda viljeluse välisel vihmasel hooajal, hoiustatakse melassi või suhkruroopõhist substraati lahtiselt, tänu millele puutub see kokku selle lõpliku käärimise kvaliteeti mõjutavate keskkonnateguritega – enamate bakterite olemasolu annab tulemuseks destilleeritava kääritatud virde suurema aromaatsete ühendite sisalduse.

Laagerdamine troopilistes kliimatingimustes, millele on iseloomulik aasta ringi püsiv kõrge temperatuur ja niiskus, aitab suuresti kaasa laagerdumise kiiremale tempole, mis on hinnanguliselt 2–3 korda kiirem kui madalamal temperatuuril. Seega kalduvad Demerara rummid olema enam laagerdunud võrreldes mõõdukamas kliimas laagerdatud piiritusjookidega, tänu millele saab nende puhul esile tõsta ülimat mahedust koos keerukate maitsete ja rikkalike aroomidega, mis kujunevad laagerdumisprotsessile omase keemilise reaktsiooni käigus – laagerdudes süvendavad tamme ja rummi keerukad vastastoimed tugevalt maitsete ekstraheerumist ja teket.

Demerara piirkond asub piki Atlandi ookeani rannikut merepinna tasemel või veidi allpool seda, mis võimaldab meretuultel, eeskätt kirdepassaatidel tugevamalt puhuda. Need tuuled mitte üksnes ei taga mikrofloora levimist kogu madalal rannikualal ning seega keskkonnamõju säilimist kääritamisele, vaid võimaldavad ka ventileerida vaatidega ladusid, tänu millele ei pea reguleerima nende temperatuuri ega niiskust. Tulemuseks on täiustatum aastaringne laagerdumine, millel on märkimisväärne mõju Demerara rummide iseloomule.

Vee kvaliteet: Demerara rummide tootmisel kasutatav vesi ammutatakse ainult arteesiakaevudest ranniku põhjaveekihi ülemistest, enamasti 100–200 jala sügavustest ja 50–400 jala paksustest liivakihtidest, või nn A-liivakihist, mis tuleb tavajuhul ette 200–300 jala sügavusel maapinnast ja on 50–200 jala paksune. Tänu Demerara jõe lähedusele on põhjaveetase üldiselt kõrge ja hästi täidetud, vähese karedusega (<10 mg/l), kuid mõõduka mineraalsusega, eriti puudutab see rauasisaldust (>5 mg/l) ja soolsust (kuni 1 200 mg/l). Kuna seda vett kasutatakse kääritamisel, auru tootmisel destilleerimiseks ning pärast töötlemist ja deioniseerimist rummi lahjendamisel laagerdamiseks, segamiseks ja villimiseks, on rummile iseloomulik mineraalainete koostis lahutamatult seotud Demerara arteesia vee erilise kvaliteediga.

Kohaliku vee mineraalainete koostis avaldab laagerdumisprotsessile erilist mõju. Näiteks käärimisel tekkiv oksaalhape on kelaativ aine, mis võib mineraalidega seonduda. Kaltsiumoksalaat, mis laagerdumisprotsessis sel viisil tekib, lahustub vees sisalduva naatriumi või magneesiumi juuresolekul paremini. Seega aitavad mineraalid laagerdumisprotsessi ajal säilitada, kui mitte suurendada maitsekomponentide olemasolu.

Inim- ja töötlemistegurid: Demeraras välja töötatud tootmisprotsessidega seotud teadmisi/oskusi/asjatundlikkust on edasi antud sajandeid, sealhulgas ka filosoofilist käsitlusviisi destilleerimisest, kus keerukaid maitseprofiile püütakse saavutada otseselt fermenteerimise ja destilleerimise abil, ning need on algsete meetoditega võrreldes jäänud suuresti muutumatuks.

Lisaks toimub tootmine ka tänapäeval käsitöönduslikult ja seda teevad käsitööna destilleerijad, kellel on suur kogemus Demerara rummide kvaliteedi täiustamisel väikeste tootmispartiidena. Selline käsitöönduslik tootmine ulatub paljudes kohalikes istandustes destilleerimise algusaegadesse, näiteks on sellest ajast pärit kateldestillaator Double Wooden, mis algselt paigaldati Port Mouranti istandusse 1732. aastal, ja Coffey kolonndestillaator Wooden, mis algselt paigaldati Enmore’i istandusse 1880. aastal, mis mõlemad on Demeraras tänapäevalgi töös ning on kogu maailmas ainsad omalaadsed, mis on veel säilinud.

Ajalooline päritolu: Demerara rumme on tunnustatud üle 300 aasta kui käsitöönduslikult toodetud rumme, mida valmistatakse Guyanas leiutatud algupärases katlas Double Wooden ja Coffey destillatsiooniseadmes. Demerarast pärit rumme on eksporditud üle 200 aasta, kunagi toimus see Suurbritannia kuningliku mereväe varustamiseks meremeeste igapäevase normiga. Mõned algsed destillaatorid on veel alles ja töötavad tänapäevalgi.

Tänu tootmiskultuuri, loodustegurite ning valmistamiskunsti ja destilleerimisteaduse koosmõjule traditsiooniliste meetodite, seadmete ja inimkogemusega on Demerara rummide omadused ja kvaliteet ning ka nende maine ülihästi säilinud.

Maine: Oxford English Dictionary määratleb Demerara rummi kui Guyanas valmistatud rummi. Seda rummi anti Ühendkuningriigi mereväe meremeestele kuni 1970. aastani, mil see tava lõpetati. Ühendkuningriigi 1816. aasta seadusraamatutest leiab selle rummi impordimaksu. 1840. aastatel viidati Demerara rummile Ühendkuningriigi parlamendi aruannetes. Viiteid sellele rummile leidub kõigis heades rummi- ja rummitootmise ajalugudes, sealhulgas väljaandes „Rum: a global history“ aastast 2012, autoriks Richard Foss, nagu ka Prantsusmaa ja Taani kvaliteetrummide loeteludes. „Rum“, 2003. aastal ilmunud raamatus autorilt Denis A. Nicol loetletakse palju allikaid, millest nähtuvalt on Demerara rummi toodetud 17. sajandi keskpaigast.

7. Euroopa Liidu või riiklikud/piirkondlikud õigusaktid

–

8. Taotleja

8.1. Liikmesriik, kolmas riik või füüsiline või juriidiline isik:

Demerara Distillers Limited, a Limited Liability Company

8.2. Täielik aadress (majanumber, tänav, asula, sihtnumber, riik):

Aadress: Plantation Diamond, East Bank Demerara, Georgetown, Guyana

Tel +592 2656142; +592 2652089; +592 2652076

Faks +592 2653367

E-post: info@demrum.com

9. Geograafilise tähise täiend

–

10. Märgistamise erieeskirjad

Toode „Demerara Rum“ esineb järgmiste sortidena:

— Demerara Rum: segamata või segatud, kuid ei segata väljaspool seda geograafilist piirkonda valmistatud alkoholiga;

— Old Demerara Rum: segamata või segatud, vähemalt kaks aastat laagerdunud rumm, ei segata väljaspool seda geograafilist piirkonda valmistatud alkoholiga;

— Cask Aged Demerara Rum: segamata või segatud, vähemalt kolm aastat laagerdunud rumm;

— Special Reserve Demerara Rum: segamata või segatud, vähemalt 12 aastat laagerdunud rumm;

— Grand Special Reserve Demerara Rum: segamata või segatud, vähemalt 25 aastat laagerdunud rumm.

Etiketi peamisel teabe esitamise alal peaks olema järgmine teave:

a) kaubamärgi nimetus;

b) toote nimetus;

c) alkoholisisaldus;

d) netosisaldus;

e) tootja aadress;

f) päritoluriik;

g) vanuse deklaratsioon või laagerdumisaja deklaratsioon.

Igal pudelil on etikett registreeritud kaubamärgiga: „Demerara Rum“ – pilt

(1) ELT L 130, 17.5.2019, lk 1.